[{"text_idx": "#000003", "text": "Yn dilyn y Gynhadledd Fach ddiweddar ar Addysg Gynhwysol, rydym wedi bod yn myfyrio ar ein profiad o\u2019r digwyddiad. Mae pob aelod o\u2019r Grw\u0302p E-ddysgu wedi ysgrifennu darn byr ar un agwedd ar y Gynhadledd Fach."}, {"text_idx": "#000004", "text": "Roedd sesiwn Janet a Caroline yn ddiddorol o ran y pwnc a\u2019r ffordd y cafodd ei gyflwyno. Fel hyfforddwr, rwy\u2019n chwilio byth a hefyd am syniadau newydd a ffyrdd newydd o gyflwyno gwybodaeth, ac roedd llawer yn y sesiwn hwn. O ymarferion paru i waith grw\u0302p, roedd hwn yn gyflwyniad arbennig o weithredol."}, {"text_idx": "#000005", "text": "Yn ogystal a\u0302 helpu i ddeall bod ymennydd pawb yn gweithio\u2019n wahanol iawn, a bod y rheiny a\u0302 chyflwr niwroamrywiaeth yn aml yn gorfod gweithio\u2019n galed iawn i gyflawni tasgau y byddai pobl niwronodweddiadol yn eu cymryd yn ganiataol. Er y gallai hyn arwain at fwy o straen a llwyth gwaith, y mae hefyd yn fanteisiol gan y gall pobl a\u0302 niwroamrywiaeth hefyd fod yn gryf, yn greadigol a chanfod ffyrdd newydd ac arloesol o weithio er mwyn cyrraedd eu deilliannau."}, {"text_idx": "#000007", "text": "Cyflwynodd Janet a Caroline eu sesiwn mewn ffordd ryngweithiol oedd yn ennyn diddordeb \u2013 a byddaf yn sicr yn cofio\u2019r ymarfer lle gwnaethom geisio egluro gwyliau heb ddefnyddio\u2019r llythyren e! Rhowch gynnig arni ... bydd yn rhoi syniad sydyn i chi o sut mae gweithio o gwmpas rhywbeth y mae pawb yn ei gymryd yn ganiataol yn arwain at waith caled iawn, a cham-gychwyn dro ar o\u0302l tro \u2013 ond hefyd ffordd newydd a gwahanol o fynegi eich hun."}, {"text_idx": "#000008", "text": "O ganlyniad i\u2019r sesiwn, mae gennyf bellach agwedd newydd tuag at yr offerynnau a ddefnyddiaf a\u2019r deunyddiau a luniaf ar gyfer fy myfyrwyr fel addysgwr.Byddaf yn gwneud ymdrech i beidio a\u0302 meddwl am fyfyrwyr ag anghenion dysgu penodol fel unigolion y mae\u2019n rhaid imi greu deunyddiau pwrpasol personol ar eu cyfer. Nid oes gan fyfyrwyr ag anawsterau dysgu penodol arddull ddysgu unigryw. Maen nhw\u2019n gwneud dewis fel ag y mae gweddill y myfyrwyr i ryw raddau. Mae\u2019n well meddwl y gall eu harddulliau dysgu neu ddewisiadau penodol fod o fudd i\u2019r holl fyfyrwyr."}, {"text_idx": "#000012", "text": "Mae Profion Blackboard yn ffordd wych o greu adnodd dysgu i fyfyrwyr. Fel technolegydd dysgu a rhywun sy\u2019n aml ond yn gweld ochr dechnegol profion, roedd yn ddefnyddiol iawn i glywed Jennifer Wood yn cyflwyno ei phrofiad ei hun o\u2019r manteision niferus o ddefnyddio\u2019r offeryn hwn. Mae Jennifer yn addysgu Sbaeneg yn yr Adran Ieithoedd Modern ac mae defnyddio profion wedi galluogi Jennifer i ryddhau amser gwerthfawr yn y dosbarth i ganolbwyntio ar drafodaethau mwy defnyddiol. Cyn defnyddio Profion Blackboard, byddai myfyrwyr yn treulio cyfran o\u2019u hamser yn y dosbarth yn gwneud profion. Bellach gall myfyrwyr brofi eu gwybodaeth a\u2019u dysgu y tu allan i\u2019r ystafell ddosbarth mewn amgylchedd y maen nhw\u2019n teimlo\u2019n gyfforddus ynddo. Gan ddibynnu ar y math o gwestiwn a ddewiswch (ceir llawer o fathau o gwestiynau), gall y profion gael eu marcio\u2019n awtomatig a gall yr adborth gael ei ryddhau i\u2019r myfyrwyr ar o\u0302l iddynt sefyll y prawf. Wrth gwrs, mae\u2019n rhaid gwneud peth gwaith ar gyfer profion a rhaid ichi sicrhau eich bod yn gwybod pam y dymunwch ddefnyddio\u2019r prawf er mwyn iddo fod yn ddefnyddiol i chi a\u2019ch myfyrwyr."}, {"text_idx": "#000013", "text": "Fel trwch cynnwys Blackboard, ceir llawer o osodiadau y gallwch eu defnyddio i baru\u2019r prawf i\u2019ch anghenion a\u2019ch gofynion dysgu. Mae\u2019r Grw\u0302p E-ddysgu yn wastad yn barod i wirio prawf, edrych drwy\u2019r gosodiadau neu hefyd gynorthwyo wrth ddewis y math cywir o gwestiwn ar gyfer eich gweithgarwch dysgu. Beth am greu prawf i helpu\u2019ch myfyrwyr a\u0302\u2019u gwaith adolygu?"}, {"text_idx": "#000015", "text": "Fe wnaeth sgwrs Rob Grieve fy helpu i werthfawrogi faint o broblem yw siarad cyhoeddus i rai unigolion. Roedd y cyngor am fod yn \u2018siaradwr diffuant\u2019 yn arbennig o ddefnyddiol i mi. Peidio a\u0302 blaenoriaethu arddull dros sylwedd, canolbwyntio ar y wybodaeth y dymunaf ei chyflwyno a cheisio siarad mewn ffordd sy\u2019n naturiol i mi yw\u2019r strategaethau y bwriadaf eu defnyddio i wella fy ngallu i siarad yn gyhoeddus."}, {"text_idx": "#000016", "text": "Cefais f\u2019ysbrydoli hefyd gan gyflwyniad Debra Croft ar y Brifysgol Haf. Dyma brosiect sy\u2019n rhoi cyfle amhrisiadwy i\u2019r bobl ifanc sy\u2019n cymryd rhan. Gwnaeth amrywiaeth y pynciau a drafodir yn ystod 6 wythnos yn unig, gan gynnwys sgiliau bywyd yn ogystal a\u0302 phynciau academaidd, argraff fawr arnaf. Roedd cynllun hyblyg a chreadigol y gweithgareddau a\u2019r asesiadau wedi\u2019u teilwra ar gyfer anghenion y myfyrwyr yr un mor drawiadol. Dangosodd y cyflwyniad hwn sut gall darparu ar gyfer y gwahaniaethau gael effaith sylweddol ar fywydau pobl."}, {"text_idx": "#000018", "text": "Gan fod cynifer o awgrymiadau a myfyrdodau defnyddiol, roedd dewis un ar gyfer pob un ohonom yn dipyn o dasg! Gallwch weld adroddiad llawn am y gynhadledd fach wedi\u2019i rannu yn ddau bostiad blog (Rhan 1 a Rhan 2). Fe\u2019ch atgoffir bod Galwad am Gynigion ar gyfer ein prif Gynhadledd Dysgu ac Addysgu ar gael yma a\u2019n bod yn croesawu cynigion o bob ardal yn y Brifysgol."}]